ఐటి, టెక్నాలజీ షేర్ల ర్యాలీ
- సెన్సెక్స్‌ 192 పాయింట్లు వృద్ధి
ముంబయి : సకాలంలో రుతు పవనాలు వస్తాయన్న అంచనాలకు తోడు, ఆర్‌బిఐ వడ్డీ రేట్లు తగ్గిస్తుందన్న ఊహాగానాలు, బ్లూచిప్‌ కంపెనీల షేర్లకు ఎఫ్‌ఐఐ మద్దతు తదితర కారణాల నేపధ్యంలో బుధవారం దేశీయ స్టాక్‌ మార్కెట్లు లాభాల్లో ముగిశాయి. ఈ నేపధ్యంలోనే బిఎస్‌ఇ సెన్సెక్స్‌ 191.68 పాయింట్లు లేదా 0.69 శాతం రాణించి 27,837.21 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 57.06 పాయింట్లు లేదా 0.69 శాతం ర్యాలీతో 8,423.25 వద్ద నమోదయ్యింది. లోహ, ఆటో, కాపిటల్‌ గూడ్స్‌ సూచీలు మినహా అన్ని లాభాల్లోనే ముగిశాయి. ఐటి సూచీ అత్యధికంగా 1.78 శాతం పెరిగింది. ఇదే క్రమంలో టెక్‌ సూచీ 1.51 శాతం, బ్యాంకింగ్‌ 0.86 శాతం, మౌలిక వసతులు 0.75 శాతం చొప్పున రాణించాయి. మరోవైపు లోహ సూచీ అత్యధికంగా 0.77 శాతం నష్టపోయింది. ఇదే క్రమంలో ఆటో సూచీ 0.54 శాతం, కాపిటల్‌ గూడ్స్‌ 0.29 శాతం చొప్పున పడిపోయాయి. సెన్సెక్స్‌లో హెచ్‌డిఎఫ్‌సి 2.11 శాతం, విప్రో 2.03 శాతం, టిసిఎస్‌ 1.82 శాతం, టాటా వపర్‌ 1.78 శాతం, హెచ్‌డిఎఫ్‌సి బ్యాంకు 1.72 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి.
               మరోవైపు బజాజ్‌ ఆటో 2.22 శాతం, టాటా స్టీల్‌ 1.85 శాతం, భెల్‌ 1.51 శాతం, కోల్‌ ఇండియా 1.17 శాతం, హిందాల్కో 1.00 శాతం చొప్పున అత్యధిక నష్టాలు చవి చూసిన వాటిలో టాప్‌లో ఉన్నాయి. ఇంతక్రితం మూడు సెషన్లలో 300 మిలియన్‌ డాలర్ల ఎఫ్‌ఐఐలు తరలివచ్చాయి. కాగా గత నాలుగు వారాల్లో ఏకంగా 2.5 బిలియన్‌ డాలర్ల షేర్లను విక్రయించాయి. బిఎస్‌ఇలో మిడ్‌క్యాప్‌ యథాతథంగా, స్మాల్‌క్యాప్‌ సూచీ స్వల్ప లాభాల్లో నమోదయ్యింది. మొత్తంగా మదుపర్ల మద్దతుతో 1,371 స్టాక్స్‌ లాభాల్లో ముగియగా, మరోవైపు 1,327 స్టాక్స్‌ నష్టాలను చవి చూశాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 16 పైసలు పడిపోయి రూ.63.82 వద్ద నమోదయ్యింది.
మీ స్నేహితులకు రికమెండ్ చెయ్యండి